Phoenix Wright: Ace Attorney

Phoenix Wright: Ace Attorney on varmasti monelle tuttu visuaalisen novellin ja pulmanratkonnan risteytys, jonka tapahtumat sijoittuvat pääasiassa oikeussaliin. Pelaaja ohjaa Phoenix Wright nimistä puolustusasianajajaa, etsien todisteita milloin kenenkin syyttömyyden todistamiseksi. Vastarintana Wright kohtaa totuutta vääristeleviä todistajia, häikäilemättömiä syyttäjiä ja oikeusjärjestelmän, joka on selvästikin syyttäjien puolella.

## Hahmot

Visuaalisen novellin pätevyyttä pohtiessa hahmot ovat erityisessä roolissa. Päähenkilökaartista nostan vain kolme hahmoa. Phoenix Wright on aloitteleva puolustusasianajaja, jonka vuoksi häneen kohdistuu syyttäjien suunnalta aliarviointia. Oikeuden puolustajana hän on valmis ottamaan suuria riskejä todistaakseen asiakkaittensa syyttömyyden. Vaikka hän on kohtelias ja ystävällinen, pääsee pelaaja lukemaan hänen ajatuksistaan niin todelliset tuntemukset kuin pään sisäiset pohdinnat itse tapauksesta. Vastapainona Wrightin rinnalla pyörii meedioksi opiskeleva Maya, joka on järjen sijaan enemmän tunteiden johdattama persoona. Hän auttaa Wrightia tutkimuksissa ja tarjoaa koomista lisää itse tutkinnalle lapsenmielisyytensä ansiosta, ollen silti hyödyksi. Syyttäjistä Miles Edgeworth on selkeästi esillä, hänen ollessa vastapelurina tapausten ratkaisemisessa suurimman osan ajasta. Hänessä on kaikki tarvittavat ainekset mielenkiintoisen kilpailijan rakentamiseen; kontrasti päähenkilölle niin uravalintansa kuin persoonallisuutensa ansiosta. Edgeworth ei ole pelkkä laskelmoiva julmuri vaan kylmän pinnan alta löytyy tunteva ihminen, jolla on paljon menneisyyden haamuja.

Pelin aikana kohdataan paljon värikkäitä persoonia, jotka auttavat pelaajaa tai yrittävät salata asioita. Hahmojen luonteet ovat hyvin kärjistettyjä, välillä parodiaksi yltäviä, jota heidän ulkonäkönsäkin korostaa. Jokaisesta kohdatusta uudesta tuttavuudesta on helppo sanoa parin lauseen jälkeen jotakin. Pienellä humoristisella maulla hahmojen kanssa keskustelut jää paremmin mieleen, eikä yksikään hahmoista ole turha. Ylimääräistä jaarittelua on melko vähän, keskustelujen keskittyessä tutkinnan eteenpäin viemiselle, hahmojen kertoessa itsestään, suhteestaan tapaukseen ja asioista, jotka voivat auttaa pelaajaa tutkinnassa.

## Kenttätyö ja oikeudenkäynnit

Peli on jaksotettu etenemään tapaus kerrallaan. Jokaisessa tapauksessa tehdään kenttätyötä ja oikeudenkäyntejä, mahdollisesti useampaan kertaan. Kenttätyössä tutustutaan lähemmin käsillä olevaan murhamysteeriin, haastatellaan tapauksen kannalta oleellisten hahmojen kanssa sekä etsitään todistusaineistoa esitettäväksi itse oikeudenkäyntiin. Monesti hahmoja on haastateltava useaan kertaan uusien todisteiden löytyessä tai heidän väitteiden tullessa todistetuksi vääräksi. Joskus heille on jopa näytettävä kerättyjen todisteiden valikosta juuri tietty todistusaineisto, jotta heidän sanainen arkkunsa saadaan avatuksi. Toisinaan tämä ei ole ilmiselvää, joka johtaakin tarpeettoman monen ylimääräisen todistusaineen esittämiseen. Harvoin mutta joskus voi olla tilanteita, jossa todisteita on näytettävä useampi, jotta hahmo suostuu puhumaan lisää. Pelimaailma koostuu ikään kuin huoneista, joiden välillä voi liikkua käyttämällä "move" komentoa. Tämä ei ikävä kyllä hyödynnä täysin DS:n ominaisuuksia, jossa kartta tai lista kaikista vierailtavista paikoista olisi ollut tarpeen. Peli on kuitenkin HD-remasteroitu yhden ruudun GBA-pelistä, joten liiaksi en paremman navigoinnin puutteesta rankaise. Jokatapauksessa näissä "huoneissa" pelaaja tutkii kiinnostavia kohtia "examine" toiminnolla, joka johtaa joko uusien asioiden löytämiseen tai lähinnä Mayan maallikkotason kommentteihin. Uusien alueiden avautuminen on aina seikkailuntuntua täynnä, pelaajan päästessä näpistelemään juonta edistäviä ja totuutta valottavia asioita.

Oikeudenkäynnit ovat tilanteita, joissa pelaaja pääsee näyttämään todisteensa tuomarille, syyttäjälle ja todistajille. Omituista mutta hyvin harvoin syytetyt pääsevät puhujan penkille, koko oikeussalin olettaessa heidän olevan syyllisiä. Onkin pelaajan tehtävä puskea todenmukainen tunnustus todistajien suusta ja poimia heidän kertomastaan väittämät, jotka eivät sovi yhteen todisteiden kanssa. Esimerkkejä näistä voivat olla kellonajat, tapahtuneen kuvailu tai motiivit. Toisinaan pienten yksityiskohtien vääräksi todistaminen tuntuu nillittämiseltä, mutta todellinen tarkoitus on viedä heidän uskottavuutensa oikeuden edessä ja sitä kautta saada heidät panikoidessa tyrimään lisää. Monesti pelaajalla on jo jonkinlainen hahmotelma todellisista tapahtumista päässään, mutta todisteet on ladottava pöydälle oikealla hetkellä, sillä niiden on aina oltava ristiriidassa todistajan sen hetkisen lausunnon kanssa.

Pelaajalla on varaa neljä kertaa tehdä virheitä, mutta viides katkaisee oikeudenkäynnin syyttömän tuomitsemiseen. Tallentaa pelaaja voi lähes milloin haluaa, onhan kyseessä alkujaan käsikonsolipeli. Tallentaessa kiperiä kysymyksiä ennen varmistaa, ettei joudu käymään koko oikeusistuntoa uudestaan läpi hävittyään. Tallentaminen on siinä määrin rikki, että pelaajan ei välttämättä aina tarvitse päätellä, vaan hän voi yrittää kaikkia vaihtoehtoja, kunnes löytää sattumalta oikean. Oikean ratkaisun löydettyä hän voi ladata tallennuksen. Itse jouduin hyödyntämään kyseistä taktiikkaa pariin otteeseen, sillä todistajalla saattoi olla kaksi lausetta, joihin sopi sama todistusaineisto, mutta peli hyväksyy ratkaisun vain toiseen. Ennen tämän ymmärtämistä olen saattanut etsiä hatusta vedettyjä todisteita, koska olen luullut ensimmäisenä yrittämäni olleen väärä. Tallentamatta jättämisen ongelma on mahdollisesti kymmenen minuutin edestä saman oikeudenkäynnin käymistä läpi uudelleen, joka on tylsää ajanhukkaa.

Oikeudenkäynnissä Wright tekee päätelmät, tuomari on uhkaavan herkkä paukuttamaan nuijalla syytetyn syylliseksi ja syyttäjä löytää Wrightin lennokkaista päätelmistä aukkoja. Toisinaan Wright on ehtinyt tehdä päässään jonkun päätelmän, josta pelaajakaan ei ole aivan perillä. Hänen tehtävänsä onkin kertoa pelaajalle, milloin todistusaineistojen joukosta on jo löydettävissä juuri siihen hetkeen sopiva todiste. Joskus ratkaisut ovat niin laatikon ulkopuolelta tai